Gevalle soldate se liggame terug by die huis | Maroela Media
Die 13 Suid-Afrikaanse soldate wat in 'n skermutseling met rebelle in die Sentraal-Afrikaanse Republiek (SAR) gesterf het, se liggame het Dinsdagaand in Suid-Afrika aangekom.
Brig. Gen. Xolani Mabanga, woordvoerder van die weermag, sê die soldate se liggame het omstreeks 20:00 Dinsdagaand in Suid-Afrika aangekom. Hy sê die families van die oorledenes sal Woensdag besluit of hulle millitêre begrafnisse vir hul geliefdes wil hê. Die weermag het gister die oorledenes se name bekend gemaak. Korporaals Mokgadi Darius Seakamela en Ntebaleng Andrew Mogorosi, en onderkorporaals Daniel Sello Molara en Lukas Mohapi Tsheke is onder die soldate wat Sondag gesterf het.
"Die SANW wil boonop byvoeg dat die soldaat wat tydens die operasie vermis geraak het, veilig opgespoor is. Hy is in 'n goeie luim," het die SANW in 'n verklaring gesê. "Die minister van verdediging en militêre veterane, hoof van die SANW, hoof van gesamentlike operasies en hoof van die Suid-Afrikaanse Leër betuig meegevoel met die vriende en familielede van die oorledenes."
Mabanga het glo vroeër gesê die SAR-rebelle het berou oor die aksie wat tot die afsterwe van die 13 soldate gelei het. "Die leiers van die rebellegroep het Sondagoggend na die basis gekom en bespreek wat op die grond gebeur. Hulle het berou oor die voorval," het Mabanga gesê. Mabanga sê hulle het nog nie verdere opdragte rakende beweging van die soldate ontvang nie en die huidige sterftesyfer van Saterdag het nog nie verander nie. Buiten die 13 soldate wat gesterf het, is 27 beseer.
Vliegtuie van die Suid-Afrikaanse Lugmag is Maandagaand glo op bystand geplaas, maar weens finansiële beperkinge was die Gripens nie met wapens met 'n aanvalskapasiteit bewapen nie. Die soldate het glo op die grondvlak gesukkel weens 'n tekort aan logistiek en lugondersteuning. Soldate moes noodsaaklike toerusting by die Franse valskermsoldate bekom en met slegs een dokter, met een rugsak met mediese toerusting teenwoordig.